
OGRES  NOVADA  PAŠVALDĪBA
Reģ.Nr.90000024455, Brīvības iela 33, Ogre, Ogres nov., LV-5001
tālrunis 65071160, e-pasts: ogredome@ogresnovads.lv, www.ogresnovads.lv 

APSTIPRINĀTS
ar Ogres novada pašvaldības domes
29.10.2026. sēdes lēmumu 
(protokols Nr.14; 23.)

IEKŠĒJIE NOTEIKUMI
Ogrē
	
	


2026. gada 29. oktobrī 								Nr.19/2026

Izdoti saskaņā ar
Valsts pārvaldes iekārtas likuma
72. panta pirmās daļas 2. punktu
Pasažieru pārvadājumu komisijas nolikums
I. Vispārīgie jautājumi
1. Iekšējie noteikumi nosaka Ogres novada pašvaldības (turpmāk – Pašvaldība) Pasažieru pārvadājumu komisijas (turpmāk – Komisija) kompetenci, sastāvu, struktūru un darba organizāciju.
2. Komisija ir pastāvīga Pašvaldības domes izveidota institūcija, kuras darbības mērķis ir plānot un pilnveidot pasažieru pārvadājumu sistēmu un pasažieru pārvadājumus Ogres novadā.
3. Komisija savā darbībā ievēro Latvijas Republikā spēkā esošos normatīvos aktus, Pašvaldības domes lēmumus un šo nolikumu.
4. Komisijas nolikumu apstiprina Pašvaldības dome.
5. Komisija atrodas Pašvaldības domes Ielu, ceļu un transporta jautājumu komitejas kontrolē. 
II. Komisijas pienākumi un tiesības
6. Komisijas pienākumi:
6.1. lemt par regulāro pasažieru pārvadājumu pakalpojumu attīstību Ogres novadā;
6.2. lemt par neregulāro pasažieru pārvadājumu pakalpojumu attīstību Ogres novadā;
6.3. plānot un koordinēt sabiedriskā transporta pakalpojuma nodrošinājumu Ogres novada pilsētās;
6.4. plānot un koordinēt izglītojamo pārvadājumu pakalpojumu nodrošinājumu Ogres novadā;
6.5. sagatavot un iesniegt Vidzemes plānošanas reģionā priekšlikumus par nepieciešamajām izmaiņām sabiedriskā transporta maršrutu tīklā;
6.6. sniegt priekšlikumus Sabiedriskā transporta padomei un Autotransporta direkcijai par sabiedriskā transporta pakalpojumu organizēšanu Sabiedriskā transporta padomes kompetencē esošajā maršrutu tīklā;
6.7. izskatīt fizisko un juridisko personu iesniegumus par sabiedriskā transporta pakalpojumu organizāciju Ogres novadā;
6.8. izskatīt priekšlikumus par braukšanas maksas atvieglojumiem Ogres novada sabiedriskā transporta maršrutu tīklā;
6.9. noskaidrot un izvērtēt iedzīvotāju viedokli par sabiedriskā transporta maršrutu tīklu Ogres novadā;
6.10. apsekot pieturvietas Ogres novadā un sniegt priekšlikumus par to nepieciešamību, izbūvi un iekļaušanu sabiedriskā transporta maršrutu kustības sarakstos vai maršrutu aprakstos;
6.11. izvērtēt un sniegt atzinumus par publiskās pārvaldes institūciju sagatavotajiem dokumentu un normatīvo aktu projektiem;
6.12. sadarboties ar valsts pārvaldes institūcijām, Vidzemes plānošanas reģionu, juridiskajām un fiziskajām personām sabiedriskā transporta pakalpojumu jomā;
6.13. iesniegt Pašvaldības domei priekšlikumus par sabiedriskā transporta pakalpojumu pilnveidošanu Ogres novadā;
6.14. veikt citus uzdevumus atbilstoši Komisijas kompetencei.
7. Komisijas tiesības:
7.1. sniegt priekšlikumus par jautājumiem, kas saistīti ar sabiedriskā transporta pakalpojumu attīstību Ogres novada administratīvajā teritorijā;
7.2. izvērtēt Pašvaldības normatīvo aktu projektus, kas saistīti ar sabiedriskā transporta pakalpojumiem;
7.3. izvērtēt Pašvaldības attīstības plānošanas dokumentus sabiedriskā transporta pakalpojumu jomā;
7.4. sniegt rekomendējošus ieteikumus sabiedriskā transporta pakalpojumu jomas attīstībā Ogres novadā;
7.5. pieaicināt speciālistus vai ekspertus attiecīgā jautājuma izskatīšanā;
7.6. saņemt Komisijas kompetencē esošo jautājumu risināšanai nepieciešamo informāciju no valsts un pašvaldību institūcijām;
7.7. sadarboties ar juridiskajām un fiziskajām personām, valsts un pašvaldību institūcijām, lai īstenotu Komisijas uzdevumus;
7.8. pieņemt lēmumus savas kompetences ietvaros;
7.9. piedalīties Pašvaldības domes un tās komiteju sēdēs.
III. Komisijas sastāvs, struktūra un darba organizācija
8. Komisija sastāv no pieciem Komisijas locekļiem, tai skaitā no Komisijas priekšsēdētāja un Komisijas priekšsēdētāja vietnieka. 
9. Komisijas darbu organizē un vada Komisijas priekšsēdētājs, bet viņa prombūtnes laikā - Komisijas priekšsēdētāja vietnieks.
10. Komisijas locekļus, tās priekšsēdētāju un priekšsēdētāja vietnieku ar rīkojumu ieceļ Pašvaldības izpilddirektors.
11. Pašvaldības izpilddirektors nosaka komisijas sekretāru un tehniskā atbalsta speciālistu, kas nav Komisijas locekļi.
12. Komisijas priekšsēdētājs:
12.1. organizē Komisijas darbu, sagatavo, sasauc un vada Komisijas sēdes un atbild par Komisijas pienākumu un lēmumu izpildi;
12.2. nosaka Komisijas sēžu laiku, vietu un darba kārtību;
12.3. uzdod sagatavot jautājumus izskatīšanai Komisijas sēdē;
12.4. paraksta Komisijas sēžu protokolus;
12.5. paraksta Komisijas lēmumus, kā arī citus Komisijā sagatavotos dokumentus;
12.6. nosaka Komisijas locekļu pienākumus;
12.7. izskata iesniegumus un priekšlikumus Komisijas kompetences jautājumos.
13. Komisijas locekļi:
13.1. izvērtē Komisijā saņemtos dokumentus, piedalās Komisijas sēdēs un Komisijas lēmumu pieņemšanā un veic citus pienākumus saskaņā ar Pašvaldības iekšējiem noteikumiem un Komisijas priekšsēdētāja vai viņa prombūtnes gadījumā - Komisijas priekšsēdētāja vietnieka uzdevumiem;
13.2. informē Komisijas priekšsēdētāju vai viņa prombūtnes laikā Komisijas priekšsēdētāja vietnieku par savu prombūtni vai citiem apstākļiem, kuru dēļ Komisijas loceklis nevar piedalīties Komisijas sēdē, vismaz vienu darbdienu pirms noteiktās Komisijas sēdes;
13.3. ievēro normatīvajos aktos noteiktos Komisijas locekļa darbības ierobežojumus un aizliegumus;
13.4. savās darbībās ir atbildīgs par normatīvo aktu ievērošanu un par Komisijai noteikto uzdevumu tiesisku un lietderīgu izpildi.
14. Komisijas sekretārs sagatavo materiālus Komisijas sēdēm, sēdes darba kārtību, iesniedz to apstiprināšanai Komisijas priekšsēdētājam, un pēc Komisijas priekšsēdētāja norādījumiem nosūta uzaicinājumus uz Komisijas sēdi.
15. Kārtējās Komisijas sēdes materiāliem ir jābūt pieejamiem elektroniski Komisijas locekļiem ne vēlāk kā vienu darbdienu pirms Komisijas sēdes, ārkārtas Komisijas sēdēm - ne vēlāk kā vienu stundu pirms Komisijas ārkārtas sēdes.
16. Komisija ir lemttiesīga, ja tajā piedalās vismaz trīs Komisijas locekļi.
17. Balsošana Komisijas sēdēs notiek atklāti. Lēmumi tiek pieņemti ar vienkāršu balsu vairākumu. Ja Komisijas locekļu balsis sadalās vienādi, izšķirošā ir Komisijas priekšsēdētāja balss, bet viņa prombūtnes laikā - Komisijas priekšsēdētāja vietnieka balss.
18. Komisijas loceklim ir jāatturas no dalības Komisijā vai Komisijas lēmuma pieņemšanā, ja viņa darbības vai lēmuma pieņemšana ietekmē vai var ietekmēt viņa radinieku vai darījumu partneru personiskās vai mantiskās intereses.
19. Komisijas faktisko rīcību vai pieņemtos lēmumus var apstrīdēt Pašvaldības izpilddirektoram. Pašvaldības izpilddirektora lēmumu par sūdzību par Komisijas faktisko rīcību vai pieņemtajiem lēmumiem var pārsūdzēt tiesā Administratīvā procesa likumā noteiktā kārtībā, ja normatīvajos aktos nav noteikts citādi.
20. Komisijas sēdes protokolē Komisijas sekretārs. Komisijas loceklis ir tiesīgs pieprasīt, lai viņa izteiktais atsevišķais viedoklis tiktu ierakstīts protokolā. Komisijas sēdes protokolu sagatavo ne vēlāk kā triju darbdienu laikā pēc kārtējās Komisijas sēdes vai ne vēlāk kā vienas darbdienu laikā pēc ārkārtas Komisijas sēdes. Protokolu paraksta Komisijas  sēdes vadītājs un Komisijas sekretārs.
21. Komisijas sēdes protokolā ierakstāmas šādas ziņas:
21.1. sēdes norises vieta, datums un laiks;
21.2. sēdes vadītāja, sēdes protokolētāja un klātesošo Komisijas locekļu vārds, uzvārds un ieņemamais amats;
21.3. sēdes dalībnieku vārds un uzvārds, institūcija un ieņemamais amats;
21.4. sēdes darba kārtības jautājumi;
21.5. Komisijas lēmumi;
21.6. Komisijas locekļu balsojums par katru sēdes darba kārtības jautājumu;
21.7. no Komisijas lēmuma atšķirīgs Komisijas locekļa viedoklis, ja tas tiek pieprasīts.
22. Komisijas sēžu protokolu izrakstus un kopijas apliecina Komisijas priekšsēdētājs normatīvajos aktos noteiktajā kārtībā.
23. Komisijas sekretārs nodrošina Komisijas sēžu protokolu izrakstu nosūtīšanu Komisijas lēmumā minētājām personām.
24. Par Komisijas dokumentu uzglabāšanu un nodošanu arhīvā normatīvos aktos noteiktajā kārtībā atbild Komisijas sekretārs. Komisijas protokoli un Komisijas pieņemtie lēmumi tiek reģistrēti un pievienoti Pašvaldības elektroniskajā dokumentu aprites sistēmā.
25. Atzinuma sniegšanai Komisija uz sēdi var uzaicināt arī Pašvaldības amatpersonas un speciālistus, kā arī ekspertus, kuri nav Komisijas locekļi. Uzaicinātajām personām Komisijas sēdē nav balsstiesību.
26. Komisijas priekšsēdētājam, Komisijas priekšsēdētāja vietniekam, Komisijas locekļiem, Komisijas sekretāram, uz Komisijas sēdi uzaicinātajiem speciālistiem un ekspertiem par darbu Komisijā ir tiesības saņemt atlīdzību saskaņā ar Pašvaldības iekšējiem noteikumiem.
27. Pašvaldība sedz visus izdevumus, kas saistīti ar Komisijas darba nodrošināšanu.
IV. Noslēguma jautājums
28. Atzīt par spēku zaudējušiem Ogres novada pašvaldības 2022. gada 27. janvāra iekšējos noteikumus Nr. 13/2022 “Ogres novada pašvaldības sabiedriskā transporta komisijas nolikums” (apstiprināti ar Ogres novada pašvaldības domes 27.01.2022. sēdes lēmumu (protokols Nr. 2; 43)).


Domes priekšsēdētājs 						            	               A. Krauja

